Covid-19 eis 'Noot vir Noot'-musikant (45) | Netwerk24
Deur Christiaan Boonzaier 02 Desember 2020 10:37
Jason Green Foto: Facebook
Green se vrou, Bronwen, het die nuus in 'n Facebook-inskrywing bekend gemaak.
Sy het geskryf dat Green gesterf het in 'n hospitaal in Modderfontein, Johannesburg, net 'n klipgooi van die reservaat waar hy haar 'n paar jaar gelede die jawoord gevra het. Die paartjie is in 2016 getroud.
"Ek is so dankbaar dat ek my briljante man nog 'n laaste keer kon sien en aan hom kon vat, ook dat ek al sy (ander) naasbestaandes kon bel om hom ook te kom groet."
Die begrafnisreëlings is nog nie bekend nie.
Green het hom die afgelope kwarteeu gevestig as een van Suid-Afrika se voorste en mees veelsydige musikante en onderwysers.
Luidens 'n aanlyn profiel op marshallmusic.co.za het hy in 1995 'n diploma in ligte musiek aan die destydse Technikon Pretoria verwerf.
Hy was van 1997 tot 2003 'n onderwyser aan die National School of the Arts in Johannesburg, en het 'n hand gehad in die stigting van die Campus of the Performing Arts (COPA) in Kensington, waar hy van 2004 tot 2011 lektor en later ook hoof was.
Hy het van 2012 tot 2016 aan die Academy of Sound Engineering gedoseer voordat hy 'n heeltydse loopbaan as musikant en eksaminator aan die Rockschool-musiekskool nagejaag het.
Green was as musikant 'n staatmaker in talle vertonings, soos Cabaret, Evita, Joseph and the Amazing Technicolor Dreamcoat, Saturday Night Fever, Sister Act en The Rocky Horror Picture Show.
Hy was ook lid van orkeste wat musiek in TV-reekse soos The Voice SA (in 2016 en 2017), Dancing with the Stars South Africa (2018) en natuurlik ook Noot vir Noot gemaak het.
Johan Stemmet, skepper, vervaardiger en voormalige aanbieder van dié legendariese musiekreeks, sê hy sal Green altyd met die grootste deernis onthou.
"Hy't 'n redelike lang skof in die reeks gehad – en hy was 'n fees, ook 'n briljante musikant!
"Hy't ons verlaat omdat hy weens sy besige klasgee-program nie meer die opnames kon bybring nie."
Stemmet sê benewens Green se talent sal sy "vreeslike humorsin" hom altyd bybly.
"In advertensiepouses het ons altyd 'n minuut of twee gehad om almal reg te kry vir die volgende sessie. Die orkes het mos alles lewend gespeel, en Jason was altyd gereed met 'n grappie waarmee ons die volgende skof kon begin.
"Ons het hom baie gemis toe hy ons verlaat het, en met dié ding wat nou gebeur het, sal ons hom soveel meer mis."
Meer oor: The Voice | Dancing With The Stars South Africa | Evita | The Voice Sa | Musiek | Johan Stemmet | Inperking | Koronaviruspandemie | Covid-19 | Covid | Koronavirus | Staat Van Inperking | Pandemie | Covid-19-Pandemie | Noot Vir Noot